**Tájékoztató a háztartási munkára létesített munkavégzés szabályairól**

Munkánk során több összefüggésben találkozunk a „háztartási munka” fogalmával. Ezen tájékoztató a háztartási munkára létesített munkavégzés (az adórendszeren kívüli háztartási munka) értelmezéséhez kíván segítséget nyújtani.

A foglalkoztatás elősegítéséről és munkanélküliek ellátásáról szóló 1991. évi IV. törvény 58. § (5) bekezdés n) pontja szerint alkalmi foglalkoztatásnak minősülő munkaviszony: az *adórendszeren kívüli háztartási munka*, az egyszerűsített foglalkoztatásról szóló törvény által szabályozott alkalmi munka, valamint idénymunka.

A szociális igazgatásról és szociális ellátásokról szóló 1993. évi III. törvény 36. § (2) bekezdés e) pontjában meghatározott 30 nap időtartamú kereső tevékenység az eb) alpont szerint az egyszerűsített foglalkoztatásról szóló törvény szerint létesített munkaviszony keretében végzett tevékenységgel, valamint *háztartási munkával* is teljesíthető.

A természetes személyek között háztartási munkára létesített munkavégzésre irányuló jogviszony szabályairól az egyes gazdasági és pénzügyi tárgyú törvények megalkotásáról, illetve módosításáról szóló 2010. évi XC. törvény rendelkezik. Az e törvény alapján (és az alábbiakban részletezettek szerint) létesített háztartási munkavégzés minősíthető csak a fenti törvényhelyek szerinti háztartási munkának.

**1. Adórendszeren kívüli keresettel járó foglalkoztatásnak minősül a természetes személyek között háztartási munkára létesített jogviszony.**

*Háztartási munka:* a kizárólag a természetes személy és háztartásában vele együtt élő személyek, továbbá közeli hozzátartozói mindennapi életéhez szükséges feltételek biztosítását szolgáló következő tevékenységek: lakás takarítása, főzés, mosás, vasalás, gyermekek felügyelete, házi tanítása, otthoni gondozás és ápolás, házvezetés, kertgondozás.

*Nem tekinthet*ő *háztartási munkának:*

* a fenti munkák elvégeztetése, ha az azt elvégző személy ilyen tevékenységet folytató egyéni vállalkozó vagy egyéni cég, illetve ilyen tevékenységet folytató társas vállalkozás tagja, munkavállalója, feltéve, hogy a tevékenységet e minőségével összefüggésben végzi,
* ha a háztartási alkalmazott által nyújtott szolgáltatás ellenértékeként a természetes személy foglalkoztató – akár közvetve – mástól juttatásban részesül,
* ha az a természetes személy foglalkoztató, vagy a háztartásában vele együtt élő személyek, illetve közeli hozzátartozóik üzletszerző tevékenységével összefüggő célt szolgál.

*Háztartási alkalmazott:* a háztartási munkát végző természetes személy, aki ezt a tevékenységét nem egyéni vállalkozóként vagy társas vállalkozóként végzi.

*Foglalkoztató:* az a természetes személy, aki a háztartási alkalmazott munkáltatója, illetve megbízója, megrendelője.

*Adórendszeren kívüli kereset:* az olyan járandóság, amelyet a fent meghatározott foglalkoztató háztartási munka ellenértékeként a háztartási alkalmazott részére juttat.

**2. Bejelentési kötelezettség**

Háztartási alkalmazott foglalkoztatása esetén a foglalkoztató a Nemzeti Adó- és Vámhivatalnak (a továbbiakban: NAV) havonta vagy több hónapra előre a munkavégzés megkezdése előtt köteles bejelenteni a következő adatokat: a foglalkoztató adóazonosító jelét, a háztartási alkalmazott adóazonosító jelét és társadalombiztosítási azonosító jelét és a tényleges foglalkoztatás kezdő napját.

**3. A bejelentés módja**

A foglalkoztatónak választási lehetősége van, hogy a bejelentési kötelezettségét milyen formában teljesítse. A bejelentési kötelezettség teljesíthető:

a) elektronikus úton, a központi elektronikus szolgáltató rendszeren keresztül (ügyfélkapu) vagy

b) telefonos ügyfélszolgálaton keresztül telefon.

A bejelentés papíron, postai úton vagy személyesen történő benyújtására nincs lehetőség.

**4. Adó és járulékfizetési, bevallási kötelezettség**

**4.1. Mikor nem kell megfizetni az adót és a járulékokat**

**Foglalkoztató:** A foglalkoztató az általa háztartási munkára meghatározott tevékenység végzésére foglalkoztatott háztartási alkalmazott után adó és járulék fizetésére akkor nem kötelezett, ha az előzőek szerinti bejelentési kötelezettségét a foglalkoztatást megelőzően teljesítette. Amennyiben tehát a természetes személy munkáltató a háztartási alkalmazottját még a foglalkoztatás megkezdése előtt bejelenti, adó és járulékfizetési kötelezettség nem terheli.

**Háztartási alkalmazott:** Az adórendszeren kívüli kereset a háztartási alkalmazott tekintetében adó- és járulékfizetési kötelezettséget még abban az esetben sem keletkeztet, ha a foglalkoztató a háztartási alkalmazottat érintő bejelentési kötelezettsége teljesítését elmulasztotta, tehát a munkáltató mulasztása nem jelenti azt, hogy a fizetési kötelezettséget a háztartási alkalmazottnak kell teljesíteni.

**4.2. Adó és járulékfizetési kötelezettség**

Ha a foglalkoztató elmulasztja a bejelentési kötelezettségét teljesíteni, a mulasztással érintett naptári hónapokban a háztartási alkalmazottnak kifizetett bevétel teljes összege után a személyi jövedelemadóról szóló 1995. évi CXVII. törvény és a társadalombiztosítás ellátásaira jogosultakról, valamint ezen ellátások fedezetéről szóló 2019. évi CXXII. törvény rendelkezései, azaz az általános szabályok szerint az adót és a járulékokat meg kell fizetni.

Az adórendszeren kívüli keresettel összefüggésben szabályszerű bejelentés megtételén túl egyéb bevallási kötelezettség sem a foglalkoztatót, sem a foglalkoztatottat nem terheli.

A háztartási munkára e törvény szerint foglalkoztatott természetes személy nem minősül a társadalombiztosítás ellátásaira jogosultakról, valamint ezen ellátások fedezetéről szóló törvény szerinti biztosítottnak.

**5. Igazolás kiadása**

A háztartási alkalmazott az őt megillető adórendszeren kívüli bevétel összegéről a bevétel megszerzése időpontjában igazolást kérhet a foglalkoztatótól.

Amennyiben a háztartási alkalmazottat ugyanaz a foglalkoztató egy adott hónapban több napon is foglalkoztatja, a háztartási alkalmazott az igazolást az adott hónapban az utolsó munkavégzéssel töltött napon kérheti. A háztartási alkalmazott kérésére a foglalkoztató az igazolást havonta köteles kiállítani és kiadni. A foglalkoztató által kiadott igazolásnak tartalmaznia kell:

· a foglalkoztató adóazonosító jelét,

· a háztartási alkalmazott adóazonosító jelét és társadalombiztosítási azonosító jelét,

· a tényleges foglalkoztatás kezdő napját,

· a háztartási alkalmazott részére teljesített kifizetés összegét,

· a kifizetés időpontját,

· a hónap során munkavégzéssel töltött napok felsorolását,

· a foglalkoztatás helyének címét,

· a foglalkoztató és a háztartási alkalmazott aláírását.

A foglalkoztató által kiadott igazolás bélyegzőlenyomat nélkül is érvényes.

**6. Mulasztási bírság**

A foglalkoztató 100 000 forintig terjedő mulasztási bírsággal sújtható, amennyiben a 2. pont szerinti bejelentési kötelezettségének teljesítését elmulasztja.

A háztartási munka fontosabb szabályairól az alábbi elérési úton tájékozódhat:

<https://nav.gov.hu/ugyfeliranytu/nezzen-utana/inf_fuz/informacios-fuzetek---2024> oldalon a személyi jövedelemadó és a foglalkoztatáshoz kapcsolódó járulékok, más közterhek pontban található 47. számú információs füzet

Igazolásminta az adórendszeren kívüli bevétel összegéről és kitöltési útmutató az alábbi elérési útvonalon található:

<https://nav.gov.hu/nyomtatvanyok/letoltesek_egyeb/adatlap/hazt_alk_igazolas>

Lezárva: Budapest, 2024. március 13.